Document ID: 32008R1034

UREDBA KOMISIJE (ES) št. 1034/2008
z dne 21. oktobra 2008
o spremembi Uredbe (ES) št. 885/2006 o določitvi podrobnih pravil za uporabo Uredbe Sveta (ES) št. 1290/2005 glede akreditacije plačilnih agencij in drugih organov ter potrditve obračunov Evropskega kmetijskega jamstvenega sklada (EKJS) in Evropskega kmetijskega sklada za razvoj podeželja (EKSRP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Sveta (ES) št. 1290/2005 z dne 21. junija 2005 o financiranju skupne kmetijske politike (1) in zlasti člena 42 Uredbe,
ob upoštevanju naslednjega:
(1)
V skladu s členom 9(1)(a)(iii) Uredbe (ES) št. 1290/2005 morajo države članice izterjati sredstva, izgubljena zaradi nepravilnosti ali malomarnosti. Vendar se v skladu s členom 32(6) in členom 33(7) iste uredbe države članice lahko odločijo, da ne bodo izvajale postopka izterjave, če je skupna vsota že obstoječih in predvidenih stroškov izterjave višja od zneska izterjave. Da se zagotovi učinkovita in pravilna uporaba teh določb, je primerno izbrati določeno mejno vrednost, pod katero državam članicam ni treba izvesti postopka izterjave. To mejno vrednost je treba določiti na 100 EUR brez obresti, saj primeri izterjav, ki vključujejo zneske pod to mejno vrednostjo, predstavljajo znatno manj kot 0,1 % celotnega zneska neupravičeno izplačanih zneskov, ki so jih Komisiji sporočile države članice v skladu s členom 6(h) Uredbe Komisije (ES) št. 885/2006 (2). Določitev te mejne vrednosti ne sme ovirati držav članic pri uporabi zgornjih določb tudi v primerih, ki presegajo 100 EUR, če so ustrezno utemeljeni.
(2)
Pomoč de minimis iz te uredbe se ne uporablja za znižanja in izključitve, ki so jih za upravičence na področju navzkrižne skladnosti določile države članice na podlagi člena 6(1) Uredbe Sveta (ES) št. 1782/2003 z dne 29. septembra 2003 o skupnih pravilih za sheme neposrednih podpor v okviru skupne kmetijske politike in o uvedbi nekaterih shem podpor za kmete (3), ker člen 6(3) navedene uredbe določa posebno ureditev za neuporabo znižanj in izključitev v višini 100 EUR ali manj.
(3)
Obveznost držav članic, da izterjajo neupravičeno izplačane zneske nad 100 EUR, se lahko izvrši na različne načine. Ne glede na kakršne koli druge izvršilne ukrepe iz nacionalne zakonodaje je uspešen in stroškovno učinkovit način ravnanja, da se, takoj ko se v skladu z nacionalno zakonodajo ugotovi dolg, vsi neporavnani zneski odštejejo od prihodnjih plačil dolžniku. Zato bi morale države članice to metodo obvezno uporabljati.
(4)
Uredbo (ES) št. 885/2006 je zato treba ustrezno spremeniti.
(5)
Ukrepi, predvideni s to uredbo, so v skladu z mnenjem Odbora za kmetijska sklada -
SPREJELA NASLEDNJO UREDBO:
Člen 1
V Uredbi (ES) št. 885/2006 se vstavi naslednje poglavje 1a:
„POGLAVJE 1a
IZTERJAVA DOLGOV
Člen 5a
De minimis
Brez poseganja v prvi pododstavek člena 6(3) Uredbe Sveta (ES) št. 1782/2003 (4) se šteje, da so pogoji členov 32(6)(a) in 33(7) Uredbe (ES) št. 1290/2005 izpolnjeni, če znesek, ki ga je treba izterjati od upravičenca v zvezi s posameznim plačilom za shemo pomoči, brez obresti ne presega 100 EUR.
Člen 5b
Način izterjave
Brez poseganja v kakršne koli druge izvršilne ukrepe iz nacionalne zakonodaje države članice vse še neporavnane dolgove upravičenca, ki so bili ugotovljeni v skladu z nacionalno zakonodajo, upoštevajo pri kakršnih koli prihodnjih plačilih, ki jih opravi plačilna agencija, pristojna za izterjavo dolgov od istega upravičenca.
Člen 2
Ta uredba začne veljati sedmi dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 21. oktobra 2008

Labels: 4
15
6